AFGØRELSE TRUFFET AF DET BLANDEDE EØS-UDVALG Nr. 35/95 af 19. maj 1995 om ændring af protokol 31 til EØS-aftalen, om samarbejde på særlige områder ud over de fire friheder

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 86 og 98, og

ud fra følgende betragtninger:

Protokol 31 til aftalen blev ændret ved afgørelse nr. 11/94 truffet af Det Blandede EØS-Udvalg (1);

det synes hensigtsmæssigt at udvide de kontraherende parters samarbejde til også at omfatte Fællesskabets tredje handlingsprogram til fordel for handicappede (HELIOS II 1993-1996) (Rådets afgørelse 93/136/EØF (2) og Rådets afgørelse 94/782/EF (3));

artikel 5 i protokol 31 bør derfor ændres for at muliggøre en sådan udvidelse -

TRUFFET FØLGENDE AFGØRELSE:

Artikel 1

Artikel 5 i protokol 31 til aftalen ændres i overensstemmelse med artikel 2 og 3 i denne afgørelse.

Artikel 2

Stk. 4 og 5 affattes således:

»4. EFTA-staterne deltager i 1995 i fællesskabsaktioner til fordel for handicappede i overensstemmelse med arbejdsprogrammet i tillæg 1 til denne protokol. I denne periode bidrager EFTA-staterne finansielt i overensstemmelse med bestemmelserne under afsnittet »budgetmæssige aspekter« i nævnte arbejdsprogram.

5. EFTA-staterne deltager fra den 1. januar 1996 i de fællesskabsprogrammer og -aktioner, der er omhandlet i stk. 8.

6. Fra ovennævnte dato bidrager EFTA-staterne finansielt til de programmer og aktioner, der er omhandlet i stk. 8, i overensstemmelse med aftalens artikel 82, stk. 1, litra a).

7. EFTA-staterne deltager fra starten på samarbejdet om de programmer og aktioner, der er omhandlet i stk. 8, fuldt ud i de EF-udvalg, der bistår Kommissionen med at forvalte eller udvikle disse programmer og aktioner.

8. De kontraherende parter tilstræber navnlig at styrke samarbejdet inden for rammerne af fællesskabsaktiviteter, der måtte blive iværksat på grundlag af følgende EF-retsakter:

- 393 D 0136: Rådets afgørelse 93/136/EØF af 25. februar 1993 om fastlæggelse af Fællesskabets tredje handlingsprogram til fordel for handicappede (HELIOS II 1993-1996) (EFT nr. L 56 af 9. 3. 1993, s. 30).

- 394 D 0782: Rådets afgørelse 94/782/EF af 6. december 1994 om videreudvikling af Handynet-systemet som led i det arbejde med det første modul vedrørende tekniske hjælpemidler, der allerede er indledt (EFT nr. L 316 af 9. 12. 1994, s. 42).«

Artikel 3

De tidligere stk. 4 og 5 bliver henholdsvis stk. 9 og 10.

Artikel 4

Der tilføjes et tillæg til protokol 31 i overensstemmelse med bilaget til denne afgørelse.

Artikel 5

Denne afgørelse træder i kraft den 1. juni 1995, forudsat at Det Blandede EØS-Udvalg har modtaget alle de meddelelser, der kræves i henhold til aftalens artikel 103, stk. 1.

Artikel 6

Denne afgørelse offentliggøres i EØS-afsnittet og i EØS-tillægget til De Europæiske Fællesskabers Tidende.

Udfærdiget i Bruxelles, den 19. maj 1995.

På Det Blandede EØS-Udvalgs vegne

Pablo BENAVIDES

Formand

(1) EFT nr. L 253 af 29. 9. 1994, s. 34.

(2) EFT nr. L 56 af 9. 3. 1993, s. 30.

(3) EFT nr. L 316 af 9. 12. 1994, s. 42.

BILAG

»Tillæg 1 til protokol 31

HELIOS II - ARBEJDSPROGRAM

1995

1. RÅDGIVENDE ORGANER (1)

Fuld deltagelse på samme vilkår som EF-medlemsstaterne, undtagen for så vidt angår eventuelle afstemningsprocedurer og de spørgsmål, som er omhandlet under »budgetmæssige aspekter« i dette arbejdsprogram.

1.1. RÅDGIVENDE UDVALG - tre møder

- to regeringsrepræsentanter fra hver EFTA-stat.

1.2. EUROPÆISK HANDICAPFORUM - tre møder

- tolv eksisterende europæiske NGO'er til at varetage interesserne for handicappede og handicaporganisationer i EFTA-staterne

- to eksisterende repræsentanter for arbejdsmarkedets parter til at repræsentere interesserne for arbejdsmarkedsparterne i EFTA-staterne

- en repræsentant for en national NGO eller et nationalt råd for handicappede, som udpeges af hver EFTA-stat.

1.3. FORBINDELSESGRUPPE - tre møder

- en regeringsrepræsentant fra hver EFTA-stat

- en repræsentant for EFTA-staternes NGO'er og nationale råd for handicappede, som er medlemmer af forummet.

2. ARBEJDSGRUPPER (2)

Fuld deltagelse på samme vilkår som EF-medlemsstaterne, undtagen for så vidt angår eventuelle afstemningsprocedurer og de spørgsmål, som er omhandlet under »budgetmæssige aspekter« i dette arbejdsprogram.

2.1. HANDYNET TEKNISK KOORDINERINGSGRUPPE - tre møder

- en repræsentant fra hvert nationalt koordineringscenter (NCC).

2.2. HANDYNET STUDIEGRUPPE VEDRØRENDE TESAURUS - tre møder

- en repræsentant fra hver EFTA-stat.

2.3. HELIOS ARBEJDSGRUPPE VEDRØRENDE INTEGRERET UDDANNELSE - tre møder

- to regeringsrepræsentanter fra hver EFTA-stat.

2.4. HELIOS ARBEJDSGRUPPE VEDRØRENDE BESKÆFTIGELSE - tre møder

- en regeringsrepræsentant fra hver EFTA-stat.

2.5. HELIOS ARBEJDSGRUPPER VEDRØRENDE MULIGHED FOR EN SELVSTÆNDIG TILVÆRELSE

- Sport - to møder

to repræsentanter for det nationale udvalg for sport for handicappede i hver EFTA-stat

- Mobilitet og transport - to møder

to regeringsrepræsentanter fra hver EFTA-stat

- Turisme - to møder

tre repræsentanter for NGO'er/turistorganisationer i hver EFTA-stat.

(1) Rådets afgørelse 93/136/EØF af 25. februar 1993 om fastlæggelse af Fællesskabets tredje handlingsprogram til fordel for handicappede (EFT nr. L 56 af 9. 3. 1993, s. 30).

(2) Rådets afgørelse 94/782/EF af 6. december 1994 om videreudvikling af Handynet-systemet som led i det arbejde med det første modul vedrørende tekniske hjælpemidler, der allerede er indledt (EFT nr. L 316 af 9. 12. 1994, s. 42).

3. UDVEKSLINGSAKTIVITETER (1)

3.1. Kommissionen skal give hver enkelt EFTA-stat oplysninger om prioriterede emner, arbejde i tilknytning hertil og opnåede resultater.

3.2. EFTA-staterne anmodes om at udnævne deltagere i de seminarer/konferencer, der afholdes for repræsentanterne for »aktiviteterne« med henblik på at drage konklusioner af deres arbejde i løbet af året.

3.3. Planlægning og forberedelse med henblik på inddragelse af »aktiviteter« i EFTA-staterne i programmet fra den 1. januar 1996, herunder:

a) Udpegelse af »aktiviteter« af EFTA-staternes regeringer inden den 30. september 1995 - fire områder: funktionel genoptræning, uddannelsesmæssig integration, økonomisk integration, social integration/mulighed for en selvstændig tilværelse (antallet af »aktiviteter« skal aftales).

b) Indledende møde (symposium) for »aktiviteter« i hver enkelt sektor og beslutninger om inddragelse i særlige emner.

4. HANDYNET (1)

Fuld deltagelse på samme vilkår som EF-medlemsstaterne med henblik på at opnå, at databasen indeholder fuldstændige oplysninger, der er relevante for samtlige EFTA-stater, senest den 1. januar 1996:

- de nationale indsamlingscentre (NCC'er) skal indsamle data og videregive dem til HELIOS's eksperthold

- HELIOS's eksperthold indlæser data i CD-ROM og leverer ajourførte CD-ROM'er (tre gange i løbet af året) gratis til NCC'er og dataindsamlingscentre (DCC'er)

- informations- og rådgivningscentre (IAC'er) skal give handicappede adgang til information på CD-ROM, gennem netværk o.a.

5. SAMARBEJDE MED NGO'er (1)

5.1. Kommissionen forsyner de enkelte EFTA-stater med oplysninger om emner og tidspunkter for arrangementer, der organiseres af NGO'er, og som der ydes tilskud til (indtil 50 %, underlagt et loft) fra HELIOS II-programmet (Europrogrammer foreslået af hver enkelt af de tolv europæiske NGO'er på forummet).

5.2. Repræsentanter fra EFTA-staterne, NGO'er osv. indbydes til at deltage i arrangementer, som ikke er begrænsede til en eller flere særlige organisationer.

5.3. Europæiske NGO'er skal behandle anmodninger om at inkludere arrangementer, der skal organiseres og afholdes i EFTA-staterne, i Europrogrammer for 1996 og afgive udtalelse til Kommissionen med henblik på endelig afgørelse. (Europrogram-arrangementer modtager tilskud på indtil 50 % af de samlede omkostninger, underlagt et loft).

6. BEVIDSTGØRELSE AF OFFENTLIGHEDEN

6.1. Kommissionen udsender efter anmodning HELIOSCOPE (HELIOS Review), HELIOS Flash og anden dokumentation til organisationer og enkeltpersoner i EFTA-staterne.

6.2. Årlig dag for handicappede (3. december) - organisationer og enkeltpersoner i EFTA-staterne indbydes til at deltage i arrangementer på europæisk plan.

6.3. HELIOS-konkurrencer og tildeling af priser - deltagelse i den årlige konference.

6.4. Informationsstande (konferencer, messer osv.)

Lokaliteter i EFTA-staterne skal overvejes med henblik på medtagelse i årsprogrammet.

6.5. National HELIOS-informationsdag.

(1) Rådets afgørelse 93/136/EØF af 25. februar 1993 om fastlæggelse af Fællesskabets tredje handlingsprogram til fordel for handicappede (EFT nr. L 56 af 9. 3. 1993, s. 30).

1996

1. & 2. RÅDGIVENDE ORGANER og ARBEJDSGRUPPER

Deltagelse som for 1995, men Kommissionen betaler deltagernes udgifter på følgende grundlag:

- regeringsrepræsentanter - rejseomkostninger

- andre - rejseomkostninger, dagpenge og godtgørelse af særlige udgifter.

I de tilfælde hvor en deltager på grund af sit handicap er ledsaget af en anden person, vil dennes omkostninger blive dækket på samme betingelser som dem, der gælder for deltageren.

3. UDVEKSLINGSAKTIVITETER

Fuld deltagelse på samme vilkår som EF-medlemsstaterne, herunder deltagelse af repræsentanter for udpegede »aktiviteter« i:

- studiebesøg, uddannelsesmøder osv. tilrettelagt for at uddybe specifikke emner - samtlige omkostninger dækkes af Kommissionen, idet der fastsættes er maksimumsbeløb for hver »aktivitet«, og

- seminarer/konferencer, som afholdes ved årets udgang. Alle omkostninger dækkes af Kommissionen.

4. HANDYNET

Som for 1995.

5. SAMARBEJDE MED NGO'er

Fuld deltagelse på samme vilkår som EF-medlemsstaterne, herunder:

5.1. Nationale NGO'er og nationale råd for handicappede, som er medlemmer af forummet:

- organisation af en national konference med en europæisk dimension om et prioriteret HELIOS II-tema - Kommissionen betaler 50 % af omkostningerne indtil et vist loft

- deltagelse i en national informationsdag - Kommissionen betaler 100 % af omkostningerne indtil et vist loft.

5.2. Europæiske NGO'er - Europrogrammer, som omfatter arrangementer, der organiseres og afholdes i EFTA-staterne.

6. BEVIDSTGØRELSE AF OFFENTLIGHEDEN

6.1. Som for 1995.

6.2. HELIOS-konkurrencer og tildeling af priser:

- hver EFTA-stat skal udpege et medlem af juryen

- projekter fremlagt af organisationer i EFTA-staterne kan prisbelønnes

- fuld deltagelse i årlig konference, idet omkostningerne hertil dækkes på samme betingelser som for EF-medlemsstaterne.

HELIOS II - ARBEJDSPROGRAM

BUDGETMÆSSIGE ASPEKTER

1995

Intet direkte bidrag til EF-budgettet.

EFTA-staterne betaler:

- alle deres egne omkostninger i forbindelse med deres deltagelse

- alle omkostninger i forbindelse med nødvendige tjenesteydelser leveret af HELIOS's eksperthold, f.eks. omkostninger til lønninger, rejser og udstyr, som eksperterne har haft som følge af, at programmet er udvidet til at omfatte EFTA-staterne

- alle omkostninger i forbindelse med ekstra personale, der er udpeget specielt til at yde bistand i forbindelse med EFTA-staternes deltagelse.

Forslag til ekstra personale:

- to eksperter, som udpeges til at indgå i HELIOS's eksperthold i Bruxelles til at bistå med aktiviteter vedrørende Handynet; en sekretær, som udpeges til at bistå disse.

Bemærkning:

EF's og EFTA-staternes budgeteksperter vil i første halvår 1995 træffe forberedelser for finansåret 1996 efter proceduren i protokol 32 til aftalen. Disse drøftelser vil føre til, at der træffes endelige afgørelser om EFTA-staternes finansielle bidrag til EF's almindelige budget, og vil også omfatte spørgsmålet om ekstra personale.

1996

Fuldt bidrag til EF-budgettet (i overensstemmelse med artikel 82, stk. 1, litra a), i aftalen).«